Tânăra din Cluj surprinsă într-o fotografie alături de un hoț de buzunare, care tocmai îi fura telefonul, a reușit sî își recupereze bunul.

”Mi-am recuperat telefonul!”, a spus fericită Carmen Gorgan.

Clujeanca a rămas fără telefon în timp ce se distra cu prietenii în clubul Kharma. Ea a văzut cine e hoțul, după ce s-a uitat la fotografiile realizate în club și a observat un tânăr care îi ”umbla” prin geantă. În imagine se vede foarte bine cum este ”palmat” telefonul.

Carmen crede că, dacă fotografia cu acest tânăr nu ar fi ajuns pe Facebook și apoi în presă, hoțul nu i-ar fi returnat telefonul.

Ea a depus și o plângere la Poliția Cluj, astfel că hoțul de buzunare se va alege și cu dosar penal. Purtătorul de cuvânt al IPJ Cluj, Gina Pop, a declarat că este înregistrată plângerea pentru furt și se fac cercetări.